Folketing
2007-01-23

Man fristes jo næsten til at sige, at Venstres ordfører læser det her forslag, som fanden læser Bibelen, for når han siger om punkt 8, at man risikerer, at smågrisene dør, når grisene skal være fritgående, så kan han jo ikke have læst det, for der står rent faktisk, at man i de 2 første uger kan bruge en fareboks. Det andet eksempel på det samme princip er det med staldafsnit og sygestier. Sagen er jo, at når man har langt de fleste søer i holddrift og man får en syg so, så kommer den ind i en separat sti. Ved de store besætninger vil vi gerne have, at der er et separat afsnit, og der vil jo være adskillige søer i det afsnit. Så det er altså ikke noget med, at de på den måde bliver isoleret, men de får en god mulighed for at få en ordentlig pasning. Og det er netop de syge dyr, der virkelig har behov for den pasning. Det er baggrunden for, at vi ønsker, at der altid skal være sygestier nok til rådighed. I det virkelige liv må vi jo nok sige at det kniber lidt. Det kan godt være, at lovgivningen er sådan, at der skal være en sygesti til rådighed, men i det virkelige liv er det jo nok ikke altid tilfældet. Derfor ville det være mere klart at køre den anden linje. (Kort bemærkning).